Palmar Bjørnøy

Palmar «Palmer» Olavson Bjørnøy  (1918–1996) var en norsk maskinist, motstandsmann og forretningsmann. Han var medlem av Shetlandsgjengen. Bjørnøy ble tildelt Krigskorset, Norges høyeste utmerkelse, for sin innsats under den andre verdenskrig.

 Andre verdenskrig 
Etter krigsutbruddet i 1940 forlot Bjørnøy Norge ombord på MK «Statthav» den 7. april 1941 og ankom Tórshavn på Færøyene den 12. april. Bjørnøy meldte seg som maskinist på overfarten.Sogelaget for Hamnsund sokn 1995. Etter å ha reist videre til Storbritannia ble han medlem av Shetlandsgjengen.

Bjørnøy var maskinist, først på fiskeskøytene Shetlandsgjengen benyttet, fra våren 1943 på de moderne ubåtjagerne Sjøforsvaret da overtok. Med 54 turer over Nordsjøen, var Bjørnøy den blant Shetlandsgjengen som deltok i flest overfarter mellom Norge og Storbritannia.«Den ukjente krigshelten», VG, 18. mars 1995, s. 27. To ganger forliste fiskeskøytene Bjørnøy var maskinist på, og mannskapet måtte stjele en ny fiskeskøyte en gang, og rømme tilbake via Sverige etter det mislykkede forsøket på å senke «Tirpitz» under Operasjon Title. Han er beskrevet som «Shetlands-Larsens høyre hånd».Ragnar Ulstein: «Ein ankermann er gått frå borde», Bergens Tidende, 11. desember 1996, s. 40. Bjørnøy hadde grad som kvartermester.

 Etter krigen 
Bjørnøy var tilknyttet Sjøforsvaret til 1949. Etter at han gikk ut av tjenesten startet han i 1951 industribedriften Pyro på hjemstedet Gamlem i Haram på Sunnmøre. Virksomheten produserte først bysseovner og bysser, senere også sentralkjeler til oppvarming av skip.Ragnar Ulstein: «Nekrologer. Palmar Bjørnøy», Aftenposten, 5. januar 1995, s. 21.

I filmen «Shetlandsgjengen» (1954) spilte han seg selv.

 Utmerkelser 

Dekksmann Bjørnøy ble i statsråd 26. mars 1943 tildelt Krigskorset med sverd for «lederegenskaper, stort mot og besluttsomhet» under operasjoner på norskekysten høsten 1942.Erik Gjems-Onstad: Krigskorset og St. Olavsmedaljen med ekegren, Oslo: Grøndahl-Dreyer, 1995, s. 97-98. Diplomet ble besluttet påført: «For fremrakende personlig krigsinnsats for Norges sak.» Tildelingen til dekksmann Bjørnøy var første gang Krigskorset med sverd ble tildelt et menig mannskap i det norske forsvar.

Bjørnøy mottok også en rekke andre utmerkelser for sin innsats under andre verdenskrig. Han ble tildelt St. Olavsmedaljen med ekegren og Krigsmedaljen.«Krigsdekorasjoner», VG, 31. januar 1947, s. 2. Av britene ble han dekorert med Distinguished Service Cross, Distinguished Service Medal og King's Medal for Courage in the Cause of Freedom.

 Referanser 

 Eksterne lenker 


Kategori:Medlemmer av Shetlandsgjengen
Kategori:Personer fra Haram kommune
Kategori:Krigskorset
Kategori:St. Olavsmedaljen med ekegren
Kategori:Krigsmedaljen
Kategori:Distinguished Service Cross
Kategori:Distinguished Service Medal
Kategori:King's Medal for Courage in the Cause of Freedom